B. Bugár, podpredseda NR SR: (2002-04-03):
Teraz pristúpime k ďalšiemu bodu, to je druhé a tretie čítanie o návrhu na vyslovenie súhlasu Národnej rady Slovenskej republiky s Dohovorom Medzinárodnej organizácie práce o... Pán poslanec, ja som sa opýtal na začiatku, či je všeobecný súhlas, aby sme o všetkých návrhoch, ktoré prekladá pán minister Magvaši, aby sme hlasovali až po ich prerokovaní a bol taký súhlas. Takže preto som si dovolil okamžite pristúpiť k ďalšiemu bodu. Ináč ďakujem, za upozornenie, ale teraz to bolo vedľa. Takže druhé a tretie čítanie o návrhu na vyslovenie súhlasu Národnej rady Slovenskej republiky s Dohovorom Medzinárodnej organizácie práce o rovnakých príležitostiach a rovnakom zaobchádzaní s mužmi pracovníkmi a ženami pracovníčkami: pracovníkmi so zodpovednosťou za rodinu č. 156 z roku 1981. Návrh vlády ste dostali ako tlač 1373 a spoločnú správu výborov, schválenú gestorským výborom, máte v tlači 1373a. Pán minister, nech sa páči. P. Magvaši, minister práce, sociálnych vecí a rodiny SR: Ďakujem. Vážený pán predsedajúci, vážené panie poslankyne, vážení páni poslanci, tento návrh na ratifikáciu Dohovoru Medzinárodnej organizácie práce o rovnakých príležitostiach a rovnakom zaobchádzaní s mužmi - pracovníkmi a ženami - pracovníčkami: pracovníkmi so zodpovednosťou za rodinu č. 156 z roku 1981, ktorý Medzinárodná konferencia práce prijala na svojom 67. zasadnutí 23. júna 1981 v Ženeve, má v zákonodarstve Slovenskej republiky svoje vyjadrenie najmä v čl. 36 písm. b) Ústavy Slovenskej republiky a v Zákonníku práce, ktorý je platný od 1. 4. tohto roka. Vykonali sme odborný posudok tohto dohovoru vo väzbe na právny stav Slovenskej republiky a môžeme konštatovať, že ratifikácii dohovoru zo strany Slovenskej republiky nebráni žiadna právna skutočnosť alebo prekážka obsiahnutá v právnom poriadku Slovenskej republiky alebo zaužívaná vnútroštátna prax. Chcel by som konštatovať, že podľa čl. 7 ods. 4 Ústavy Slovenskej republiky dohovor sa zaraďuje do kategórie medzinárodnej zmluvy, teda medzinárodná zmluva o ľudských právach a základných slobodách, druhá hlava, 5. oddiel Ústavy Slovenskej republiky, hospodárske a sociálne práva, čl. 36 písm. b) Ústavy Slovenskej republiky, ale zároveň dohovor sa dá zaradiť alebo sa zaraďuje do kategórie medzinárodnej zmluvy, ktorá priamo zakladá práva a povinnosti fyzických osôb alebo právnických osôb, to je čl. 3 a čl. 8 dohovoru, ako aj do kategórie medzinárodnej zmluvy, na ktorej vykonanie je potrebný zákon, čl. 9 zákon 11 dohovoru. Chcel by som zdôrazniť, že dohovor sa vzťahuje na zamestnancov vo všetkých odvetviach ekonomickej činnosti a pre všetky kategórie pracovníkov so zodpovednosťou za rodinu vo vzťahu k nezaopatreným deťom, ak táto zodpovednosť obmedzuje možnosť ich prípravy, prístupu, účasti alebo postupu v ekonomickej činnosti a rovnako sa vzťahuje na zamestnanosť so zodpovednosťou k iným členom najbližšej rodiny, ktoré zjavne potrebujú ich starostlivosť alebo podporu. Chcel by som zdôrazniť to, že ratifikáciou tohto dohovoru sa v Slovenskej republike vytvoria podmienky na naplnenie princípu rovnosti príležitostí v pracovnoprávnej oblasti a umožní sa zamestnancom zostať integrálnou súčasťou pracovných síl, respektíve opätovného začlenenia na trh práce po ukončení neprítomnosti z titulu zodpovednosti za rodinu. Pritom táto zodpovednosť za rodinu nezakladá platný dôvod na skončenie zamestnaneckého pomeru, respektíve pracovného pomeru zo strany zamestnávateľa. Vláda Slovenskej republiky odporúča Národnej rade Slovenskej republiky rozhodnúť, že ide o dohovor podľa čl. 7 ods. 5 Ústavy Slovenskej republiky, ktorý má prednosť pred zákonmi Slovenskej republiky. Chcel by som to zdôrazniť najmä pri tých diskusiách, ktoré boli najmä po prijatí nového Zákonníka práce, že mnohí občania Slovenskej republiky si neuvedomili, že Slovenská republika je viazaná určitými dohovormi Medzinárodnej organizácie práce, ktoré Slovenská republika podpísala, podpísala ich celkom 62. Dôvodom pre zaradenie dohovoru medzi medzinárodná zmluvy, ktoré majú prednosť pred zákonmi Slovenskej republiky, je najmä skutočnosť zabezpečiť dlhodobý štandard právnej úpravy o rovnakých príležitostiam a rovnakom zaobchádzaní s mužmi - zamestnancami a ženami - zamestnankyňami: zamestnancami so zodpovednosťou za rodinu minimálne v tých hraniciach, ako to vyžaduje dohovor v čl. 3 - 8. Dôvodom je tiež zabezpečiť zamestnancom a zamestnankyniam so zodpovednosťou za rodinou účasť na výkone príslušného druhu práce, zabezpečiť týmto zamestnancom práva bez akýchkoľvek obmedzení a priamej diskriminácie alebo nepriamej diskriminácie podľa rodinného stavu. Rada hospodárskej a sociálnej dohody Slovenskej republiky prerokovala tento materiál koncom decembra, 21. 12. minulého roku, a vyjadrila súhlas s ratifikáciou Dohovoru a vláda Slovenskej republiky na svojom rokovaní 13. 2. 2002 tento materiál alebo tento Dohovor odporučila Národnej rade Slovenskej republiky odporučiť na ratifikáciu. Ďakujem.